Ελλάδα: Ο πολιτικός κόσμος καταδικάζει την δολοφονία του Παύλου Φύσσα
η Χρυσή Αυγή δεν έχει καμία σχέση με το έγκλημα, δηλώνει ο εκπρόσωπος του κόμματος
Σοκ στο Πανελλήνιο προκάλεσε η εν ψυχρώ δολοφονία ενός 34χρονου, από άτομο του ακροδεξιού χώρου, λίγο μετά τα μεσάνυχτα στο Κερατσίνι. Ο Παύλος Φύσσας, γνωστός για την αντιφασιστική του δράση, περικυκλώθηκε από ομάδα ακροδεξιών και στη συνέχεια μαχαιρώθηκε από έναν 45χρονο ο οποίος δεν βρισκόταν απʼ την αρχή της διένεξης στο σημείο, αλλά κατέφθασε με το αυτοκίνητο του μετά. «Πήγε στο Κερατσίνι για να σκοτώσει» δήλωσε ο εκπρόσωπος Τύπου της Ελληνικής Αστυνομίας. Ο συλληφθείς ομολόγησε ότι δεν ήταν παρών στην αρχική συμπλοκή και ότι ειδοποιήθηκε για να ενισχύσει την ομάδα των ακροδεξιών που είχαν ήδη εμπλακεί στο επεισόδιο. Ο δράστης παραδέχτηκε πως ανήκει στο χώρο της Χρυσής Αυγής, αλλά ο κοινοβουλευτικός εκπρόσωπος του κόμματος, Ηλίας Κασιδιάρης, δήλωσε ότι το κόμμα του δεν έχει καμία σχέση με το έγκλημα και επιτέθηκε σε όσους προσπαθούν να το εκμεταλλευτούν πολιτικά. Από τις έρευνες που πραγματοποίησαν οι αστυνομικοί της Ασφάλειας στο σπίτι του δράστη στην περιοχή της Νίκαιας, βρέθηκαν και κατασχέθηκαν μια μηχανή εκκένωσης ηλεκτρικού ρεύματος, ένα πτυσσόμενο γκλόμπ και φυλλάδια από το χώρο της Χρυσής Αυγής. Όπως ήταν αναμενόμενο σύσσωμα τα πολιτικά κόμματα καταδίκασαν τη δολοφονία. «Εγκληματική οργάνωση» χαρακτήρισε τη Χρυσή Αυγή το ΠΑΣΟΚ. Το ΚΚΕ κάλεσε το λαό και τη νεολαία να καταδικάσουν μαζικά και αποφασιστικά τη δολοφονία, ενώ η ΔΗΜΑΡ πρότεινε τη «Θεσμική Ασφυξία» της Χρυσής Αυγής. Οι Ανεξάρτητοι Έλληνες κάνουν λόγο για «φαινόμενα εποχής που θυμίζουν σημεία των καιρών». Ο ΣΥΡΙΖΑ θεωρεί ότι «βρισκόμαστε μπροστά σε οργανωμένο σχέδιο αποσταθεροποίησης της δημοκρατίας στο οποίο συμπράττουν η Χρυσή Αυγή και ακροδεξιές παρακρατικές οργανώσεις». «Η βία δεν θα περάσει», είπε ο κυβερνητικός εκπρόσωπος Σίμος Κεδίκογλου, καταδικάζοντας τη δολοφονία, ενώ ο υπουργός Δικαιοσύνης Χαράλαμπος Αθανασίου, επεσήμανε ότι «το κράτος θα υπερασπιστεί τη νομιμότητα και την κοινωνική ειρήνη». Η καταγγελία του πατέρα του 34χρονου Παύλου συγκλονίζει, «έστησαν στο γιο μου καρτέρι θανάτου», επιμένει, «ο γιατρός μου είπε ότι είναι επαγγελματικό χτύπημα». Καθηγητής γιατρός στο νοσοκομείο της Νίκαιας δεν δείχνει να αιφνιδιάζεται από την εκτίμηση αυτή «οι ομάδες αυτές έχουν εκπαιδευτεί στους Πακιστανούς», δήλωσε χαρακτηριστικά σε τηλεοπτική εκπομπή.